b'\n_START_ARTICLE_\nMatt Hunwick\n_START_SECTION_\nUra\n_START_PARAGRAPH_\nHunwickin ura k\xc3\xa4ynnistyi juniorina kotikaupungissaan Michiganissa, jossa h\xc3\xa4net valittiin nuorten pelaajien kehitt\xc3\xa4misohjelmaan vuonna 2001. Osoitettuaan kahden kauden aikana lupaavia kykyj\xc3\xa4\xc3\xa4n kiekollisena pakkina, h\xc3\xa4n p\xc3\xa4\xc3\xa4si Michiganin yliopiston edustusjoukkueeseen. Kyseisess\xc3\xa4 joukkueessa Hunwick viihtyikin pitk\xc3\xa4\xc3\xa4n, aina vuoteen 2007 saakka.  _NEWLINE_Matt Hunwick varattiin NHL:\xc3\xa4\xc3\xa4n kes\xc3\xa4ll\xc3\xa4 2004 numerolla 224. Varaajana oli Boston Bruins. Kes\xc3\xa4\xc3\xa4 edelt\xc3\xa4v\xc3\xa4 debyyttikausi 2003\xe2\x80\x932004 Michiganin yliopistojoukkueessa oli ollut puolustajalle mainio: 41 ottelussa syntyi 15 tehopistett\xc3\xa4. Lis\xc3\xa4ksi Hunwick valittiin CCHA-liigan tulokkaiden t\xc3\xa4hdist\xc3\xb6joukkueeseen. N\xc3\xa4m\xc3\xa4 ansiot olivat edesauttamassa yhdysvaltalaisen varausta._NEWLINE_Matt Hunwick jatkoi menestyskulkuaan seuraavinakin kausina Michiganissa. 2004\xe2\x80\x932005 h\xc3\xa4n tehtaili uransa ensimm\xc3\xa4isen hattutempun 10. joulukuuta 2004. Kauden p\xc3\xa4\xc3\xa4tteeksi h\xc3\xa4net nimettiin liigan toiseen t\xc3\xa4hdist\xc3\xb6kent\xc3\xa4lliseen. 2005\xe2\x80\x932006 Hunwick sai kunnian toimia joukkueensa varakapteenina. Kausi toi my\xc3\xb6s h\xc3\xa4nelle uran enn\xc3\xa4tysm\xc3\xa4\xc3\xa4r\xc3\xa4n tehopisteit\xc3\xa4 (30) ja j\xc3\xa4lleen nime\xc3\xa4misen toiseen t\xc3\xa4hdist\xc3\xb6kent\xc3\xa4lliseen. 2006\xe2\x80\x932007 Hunwickista tehtiin Michiganin yliopistojoukkueen kapteeni. Tehopisteit\xc3\xa4 syntyi l\xc3\xa4hes yht\xc3\xa4 paljon kuin edelliskaudella, mutta Hunwickin ansiot huomioitiin n\xc3\xa4ytt\xc3\xa4v\xc3\xa4mmin: mm. nimitys CCHA-liigan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen ja nimitys kauden parhaaksi puolustavaksi puolustajaksi._NEWLINE_Hunwick siirtyi junioriliigoista aikuisten sarjatasolle, kun h\xc3\xa4n allekirjoitti Boston Bruinsin kanssa kaksivuotisen tulokassopimuksen 26. kes\xc3\xa4kuuta 2007. Sopimuksen my\xc3\xb6t\xc3\xa4 puolustaja p\xc3\xa4\xc3\xa4si pelaamaan Bostonin AHL-farmiseuraan Providence Bruinsiin kaudeksi 2007\xe2\x80\x932008. H\xc3\xa4n ei kuitenkaan ehtinyt edustaa Providencea kuin kuukauden, kun Bruins-johto p\xc3\xa4\xc3\xa4tti nostaa h\xc3\xa4net NHL:n edustusjoukkueen miehist\xc3\xb6\xc3\xb6n. Hunwick pelasi NHL-debyyttiottelunsa Buffalo Sabresia vastaan 10. marraskuuta 2007. Uran ensimm\xc3\xa4inen p\xc3\xa4\xc3\xa4sarjapiste syntyi kolmannessa ottelussa. Kyseisell\xc3\xa4 kaudella puolustajalle kertyi kuitenkin viel\xc3\xa4 peleist\xc3\xa4 leijonanosa farmissa._NEWLINE_Kausi 2008\xe2\x80\x932009 oli Matt Hunwickin uralla k\xc3\xa4\xc3\xa4nnekohta. Yhdysvaltalainen aloitti j\xc3\xa4lleen kauden AHL:ss\xc3\xa4, mutta vain kahden ottelun j\xc3\xa4lkeen h\xc3\xa4n sai kutsun Boston Bruinsin riveihin. Marraskuun 17. 2008 Hunwick ampui NHL-uransa ensimm\xc3\xa4isen maalin Toronto Maple Leafsin Vesa Toskalan taakse. Kaiken kaikkiaan Hunwick sai pelata 53 ottelussa ja teki niiss\xc3\xa4 per\xc3\xa4ti 27 tehopistett\xc3\xa4. H\xc3\xa4n sai my\xc3\xb6s yhden ottelun verran NHL:n pudotuspelikokemusta. Playoff-pelej\xc3\xa4 ei tullut enemp\xc3\xa4\xc3\xa4, sill\xc3\xa4 ennen toista konferenssin puoliv\xc3\xa4lier\xc3\xa4ottelua Hunwick tunsi kipua vatsassaan. Joukkueen l\xc3\xa4\xc3\xa4k\xc3\xa4ri tutki h\xc3\xa4net v\xc3\xa4litt\xc3\xb6m\xc3\xa4sti ja totesi, ett\xc3\xa4 h\xc3\xa4n tarvitsee sairaala-apua. Sairaalassa puolustajalle tehtiin tutkimus, jossa selvisi, ett\xc3\xa4 h\xc3\xa4nen pernansa oli revennyt. Hunwick ei en\xc3\xa4\xc3\xa4 pelannut kyseisell\xc3\xa4 kaudella._NEWLINE_20. hein\xc3\xa4kuuta 2009 Hunwick allekirjoitti kaksivuotisen jatkosopimuksen Bruinsin kanssa. Kausi 2009\xe2\x80\x932010 oli yhdysvaltalaiselle ensimm\xc3\xa4inen kokonainen kausi NHL:ss\xc3\xa4. Kev\xc3\xa4\xc3\xa4ll\xc3\xa4 h\xc3\xa4n nettosi lis\xc3\xa4ksi kuusi sy\xc3\xb6tt\xc3\xb6pistett\xc3\xa4 pudotuspeleiss\xc3\xa4, jotka olivat h\xc3\xa4nen ensimm\xc3\xa4iset pisteens\xc3\xa4 playoffs-otteluissa. Hunwickin sopimus olisi kattanut viel\xc3\xa4 seuraavankin kauden, mutta Boston oli pakotettu pienent\xc3\xa4m\xc3\xa4\xc3\xa4n pelaajiensa palkkoja syksyll\xc3\xa4 2010. Niinp\xc3\xa4 Hunwick siirtyi Colorado Avalancheen 29. marraskuuta vaihdossa Colby Coheniin. Hein\xc3\xa4kuussa 2014 h\xc3\xa4n siirtyi New York Rangersiin.'